Il-Kunsill adotta Deċiżjoni għall-konklużjoni tal-Konvenzjoni ta' Minamata dwar il-Merkurju u li twitti t-triq għar-ratifika finali mill-UE Fil-11 ta' Mejju 2017, il-Kunsill adotta Deċiżjoni li tikkonkludi, f'isem l-Unjoni Ewropea, il-Konvenzjoni ta' Minamata dwar il-Merkurju. Flimkien mar-regolament il-ġdid dwar il-Merkurju li ġie adottat fil-25 ta' April, l-UE issa ħadet il-miżuri leġislattivi meħtieġa kollha biex tirratifika l-Konvenzjoni, li ser tgħin biex tipproteġi ċ-ċittadini tagħha mit-tniġġis tal-merkurju. Il-merkurju huwa sustanza tossika ħafna li, jekk ikun hemm emissjoni tagħha jew jekk toħroġ fl-arja, fl-art u fl-ilma, tista' tikkawża riskji serji għall-bniedem, il-ħut, l-ekosistemi u l-organiżmi slavaġ. Peress li jista' jivvjaġġa distanzi twal fl-arja u fl-ilma, il-merkurju jirrappreżenta theddida globali li tista' tiġi indirizzata biss permezz ta' kooperazzjoni fuq livell internazzjonali. Il-Konvenzjoni ta' Minamata tipprovdi qafas regolatorju internazzjonali bil-għan li tħares is-saħħa tal-bniedem u l-ambjent globali mill-effetti ta' ħsara tal-merkurju. L-UE ffirmat it-trattat flimkien mal-Istati Membri tagħha fl-10 ta' Ottubru 2013 f'Kumamoto (il-Ġappun) u ħadet l-impenn li tiżgura r-ratifika u l-implimentazzjoni tiegħu madwar l-Unjoni. "Ir-ratifika li jmiss tal-Konvenzjoni ta' Minamata hija pass kbir 'il quddiem kontra t-tniġġis mill-merkurju. L-UE tieħu s-saħħa taċ-ċittadini tagħha tassew bis-serjetà, u hija parti mill-isforzi internazzjonali biex jiġu limitati l-emissjonijiet u l-ħruġ tal-merkurju fuq skala globali", qal José A. Herrera, il-Ministru għall-Ambjent ta' Malta u l-President tal-Kunsill. "Il-Presidenza Maltija, u sa mill-1 ta' Lulju l-Presidenza Estonjana li jmiss, ser tissorvelja l-ħidma ta' tħejjija meħtieġa fi ħdan l-UE għall-ewwel Konferenza tal-Partijiet għall-Konvenzjoni". Il-Konvenzjoni ta' Minamata tindirizza l-aspetti kollha marbuta mal-użu tal-merkurju u tistipula miżuri biex: ikun hemm projbizzjoni ta' minjieri ġodda tal-merkurju u jitneħħew gradwalment dawk eżistenti; jitnaqqas l-użu, l-emissjonijiet u l-ħruġ tal-merkurju mill-estrazzjoni tad-deheb artiġjanali u fuq skala żgħira u attivitajiet industrijali ewlenin; gradwalment jitneħħa u jitnaqqas l-użu tal-merkurju f'għadd ta' prodotti u proċessi miżjudin bil-merkurju, speċifikament l-użu tiegħu fl-amalgama dentali; jiġi limitat il-kummerċ u jiġu pprojbiti l-manifattura, l-importazzjoni u l-esportazzjoni tal-merkurju u firxa wiesgħa ta' prodotti miżjudin bil-merkurju bħall-batteriji jew id-dwal; jiġu kkontrollati u jitnaqqsu l-emissjonijiet fl-arja u l-ħruġ fl-art u fl-ilma; jiġu żgurati ħażna aktar sikura u l-ġestjoni xierqa tal-iskart tal-merkurju. Kronoloġija u l-passi li jmiss Fit-2 ta' Frar 2016, il-Kummissjoni ppreżentat pakkett ta' ratifika magħmul minn żewġ proposti leġislattivi: regolament u deċiżjoni. Wara negozjati b'suċċess mal-Parlament Ewropew, ir-regolament il-ġdid dwar il-merkurju, li jiżgura li l-leġislazzjoni tal-UE tiġi allinjata mar-regoli internazzjonali kif stipulat fil-Konvenzjoni ta' Minamata, ġie adottat fil-25 ta' April 2017. Id-Deċiżjoni tal-Kunsill dwar il-konklużjoni tal-Konvenzjoni ġiet approvata mill-Parlament Ewropew fis-27 ta' April 2017. Bl-adozzjoni tal-lum mill-Kunsill, id-Deċiżjoni tidħol fis-seħħ minnufih u tapprova l-Konvenzjoni f'isem l-UE, u b'hekk twitti t-triq għar-ratifika finali tagħha. Issa l-UE teħtieġ li tiddepożita l-istrument tar-ratifika għand in-Nazzjonijiet Uniti. Id-depożitu tal-istrument ser jiġi kkoordinat permezz tar-Rappreżentanza Permanenti Maltija għan-Nazzjonijiet Uniti, mal-istrumenti ppreżentati fit-18 ta' Mejju. L-Istati Membri ser isegwu l-proċeduri interni tagħhom sabiex ikunu jistgħu jiddepożitaw l-istrumenti ta' ratifika nazzjonali tagħhom. Il-Konvenzjoni, iffirmata minn 128 Stat u organizzazzjoni għall-integrazzjoni ekonomika, ser tidħol fis-seħħ 90 jum wara r-ratifika (jew l-aċċettazzjoni, l-approvazzjoni jew l-adeżjoni) minn 50 mill-partijiet. Sakemm jintlaħaq dan l-istadju, l-ewwel laqgħa tal-Konferenza tal-Partijiet għall-Konvenzjoni ta' Minamata (COP1) ser issir mill-24 sad-29 ta' Settembru 2017 f'Ġinevra. Wieħed u għoxrin Stat Membru ffirmaw il-Konvenzjoni fl-10 ta' Ottubru 2013 filwaqt li l-Kroazja, Ċipru, il-Latvja u l-Polonja għamlu dan fl-24 ta' Settembru 2014 u Malta fit-8 ta' Ottubru 2014. L-Estonja u l-Portugall ma ffirmawx il-Konvenzjoni, iżda esprimew l-impenn tagħhom li jirratifikawha. Deċiżjoni tal-Kunsill dwar il-konklużjoni, f'isem l-UE, tal-Konvenzjoni ta' Minamata, it-test tal-Konvenzjoni ta' Minamata u d-Dikjarazzjoni dwar il-Kompetenza mill-UE Proposta tal-Kummissjoni għal Deċiżjoni tal-Kunsill Stqarrija għall-istampa - Regolament tal-PE u tal-Kunsill dwar il-merkurju, u li jħassar ir-Regolament (KE) Nru 1102/2008 Deċiżjoni tal-Kunsill dwar l-iffirmar, f'isem l-UE, tal-Konvenzjoni ta' Minamata (23/09/2013) Il-Konvenzjoni ta' Minamata (sit web) Ara l-paġna tal-laqgħa